༼ཁྱུང་སྤྲུལ་རིན་པོ་ཆེ་དང་རྒན་དཔལ་ཚུལ་ཁོང་རྣམ་པ་གཉིས་ཐོག་མར་མཇལ་འཕྲད་བྱུང་བའི་སྐོར་ཁྱུང་སྤྲུལ་རིན་པོ་ཆེའི་དངོས་སློབ་མཁས་མཆོག་རྡོ་རྗེ་ལགས་ཀྱིས་གསལ་པོར་གསུང་རྒྱུ་འདུག་པས།དེ་ཡང་ཁོང་ལ་བཀའ་འདྲི་ཞུས་པའི་སྐབས་སུ་ཁོང་གིས་དེ་ལྟར་གསུང་བྱུང་།༽དེ་དུས་རིན་པོ་ཆེ་མཆོག་ཏི་སེ་གངས་ཀྱི་མདུན་ཞོལ་རྫུ་འཕྲུལ་ཕུག་གི་ཉེ་འགྲམ་དུ་ཡོད་པའི་ཨ་ཕུགས་ལ་བཞུགས་འདུག་གསུངས་སོང་།རྒན་དཔལ་ཚུལ་དང་རོགས་པ་གཉིས་ཁྱུང་སྤྲུལ་རིན་པོ་ཆེ་མཇལ་དུ་དེར་ཕེབས།མཇལ་ཕྱག་བཙལ་ནས་ལྷ་དར་དང་ཇ་བག་ཕྲུག་བཅས་ཕུལ།རིན་པོ་ཆེས་མགོ་དགྱེ་དགྱེ་མ་བྱས་བྲག་ལ་ཐུག་འོང་ཞེས་ཕྱག་འཚལ་དུས་དེ་ལྟར་གསུངས་བྱུང་ཟེར།དེ་ནས་གང་ཡིན་ཅི་ཡིན་ཞེས་ཕ་ཡུལ་གྱི་སྐད་ཆ་འདྲ་དྲིས་སོང་ཟེར།ཁྱེད་རྣམ་པ་བསྐོར་བ་རྒྱག་ཤོར་ཇ་འཐུང་དུ་ཤོག་ཅེས་གསུང་བྱུང་།རྒན་དཔལ་ཚུལ་དམ་པ་ཁོང་བསྐོར་བ་རྒྱག་ཤོར་ཐེངས་ཁ་ཤས་རིན་པོ་ཆེ་མཇལ་དུ་སོང་ཡིན་ཅེས་གསུངས་བྱུང་།དེ་དུས་བརྒྱ་ཉི་མའི་ཁྲོམ་རར་བཟང་རྒྱལ་གྱི་མངག་ཆ་རྒྱ་ནག་གི་རྡོ་ཤེལ།གཡང་ཏྲི་དཀར་ཡོལ།བ་སོ་དྷར་མ་རྣམས་ཉོ་རུ་འགྲོ་དགོས་ཡོད་ཅེས་རིན་པོ་ཆེར་ཞུས་པ་ཡིན།རིན་པོ་ཆེ་ཁོང་ཉིད་ཞག་མ་ཁ་ཤས་ནས་འགྲོ་རན་ཡོད།ཁྱེད་རང་ང་མཉམ་དུ་འགྲོ་ན་འགྲིག་གི་རེད།ཁུར་པོ་འཁུར་དགོས་ཀྱི་མ་རེད།གཡག་ལ་འགེལ་ན་འགྲིག་གི་རེད་ཅེས་གསུངས་བྱུང་།གྲྭ་པ་གནས་བསྐོར་བ་རོགས་པ་གཞན་རྣམས་གངས་བསྐོར་བསྒྲུབས་རྗེས་ཕ་ཡུལ་དུ་ལོག་འགྲོ་སོང་།རྒན་དམ་པ་དང་རོགས་པ་གཉིས་ནི་རིན་པོ་ཆེ་མཉམ་དུ་མདུན་ཆུ་དགོན་ནས་བརྒྱུད་རྒྱ་ཉི་མ་ལ་སོང་ནས་བཟང་རྒྱལ་གྱི་མངག་ཆ་རྣམས་ཆ་ཚང་བ་ཉོས།དེ་ནས་ཁྱུང་ལུང་ནག་ཆུ་ཕུག་ལ་ཕེབས་ནས་རྒན་དཔལ་ཚུལ་གྱིས་ཚེ་དབང་རིག་འཛིན་གྱི་སྐུ་དང་ཡི་གེ་སོགས་བྲིས་ཡིན་ཅེས་གསུང་བྱུང་།ཁྱུང་སྤྲུལ་རིན་པོ་ཆེ་མཆོག་ཁུ་ནུ་བརྒྱུད་ནས་རྒྱ་གར་ལ་ཕེབས་ཀྱི་ཡིན་ཅེས་གསུང་གི་འདུགརིན་པོ་ཆེས་རྒྱ་གར་དང་འབྲུག་སོགས་ལ་གནས་བསྐོར་ཕེབས་པའི་ལོ་རྒྱུས་ཁོང་ལ་གསུང་ནས་ཕ་ཡུལ་ལ་འགྲོ་རྒྱུ་ལ་ལོ་རེ་རེ་གཉིས་རེ་བྲེལ་བ་འདྲ་ཅི་ཡོད།རྒྱ་གར་ལ་གནས་བསྐོར་འདྲ་འགྲོ་ཐུབ་ན་ཡག་པོ་ཡོད་རེད་གསུངས་བྱུང་།རྒན་ལ་འགྲོ་འདོད་འདྲ་བྱུང་སོང་གསུང་གི་འདུགརྒན་བསྡད་རྒྱུ་འདྲ་རྩིས་བརྒྱབ་ཀྱང་ཕ་ཡུལ་ནས་མཉམ་དུ་ཡོང་བའི་རོགས་པ་ནི་ཕ་ཡུལ་ལ་ལོག་འགྲོ་གི་ཡིན།རྒྱ་གར་ལ་འགྲོ་གི་མིན་ལབ་ཀྱི་འདུགདེ་ནས་རིན་པོ་ཆེས་ཁྱེད་རང་གཉིས་ཆ་ལ་སླེབས་རེད།ད་ཁ་བྲལ་ན་ཡག་པོ་ཡོད་མ་རེད།ད་ཁྱེད་རང་གཉིས་མཉམ་པོ་སོང་།ད་རྒྱ་གར་ལ་གནས་བསྐོར་ཡོང་གི་མ་རེད་གསུངས་བྱུང་།དེ་ནས་རོགས་པ་དེས་རིན་པོ་ཆེ་ལ་རྒན་ཡོད་དང་མེད་ཁྱད་པར་རྩ་བ་རང་ནས་མེད།རྒན་གྱིས་ང་གཡུག་སོང་བསམ་པ་དང་ཁ་བྲལ་སོང་བསམ་པ་དང་རིན་པོ་ཆེས་ཁ་ཕྱོགས་བསྒྱུར་སོང་བསམ་པ་སོགས་གང་ཡང་མེད།ང་ནི་མགོ་ཐོན་གྱི་རེད།བཟང་རྒྱལ་གྱི་མངག་ཆ་རྣམས་ཁོང་ཉིད་ལ་འཕྲོད་ཐག་ཆོད་བྱས་ཡོང་ལབ་ནས་ཞུས་སོང་།རིན་པོ་ཆེས་འོ་ད་དེ་འདྲའི་ཡིན་ན་འགྲིག་འདུག་གསུང་གི་འདུགཅ་ལག་རྣམས་རོགས་པ་ལ་བསྐུར།རོགས་པ་ཁོ་ཕ་ཡུལ་ལ་བུད་སོང་།རིན་པོ་ཆེ་ཡང་མར་ཁྱུང་ལུང་བརྒྱུད་ནས་རྒྱ་གར་ལ་ཕེབས་རན་སོང་ཞེས་གསུང་བྱུང་།།